ועדת הכלכלה, כנסת 20, פרוטוקול מספר 1, 2015-06-03 12:00

איתן כבל: אדוני יושב-ראש הכנסת, יושב-ראש ועדת הכנסת, חברי כאח לי, תודה שוב, חבר הכנסת יצחק הרצוג, שיש לנו דרך משותפת והיא תמשיך ותהיה משותפת, חברות וחברים, חבריי לסיעה, ציפי לבני, השר.

יריב לוין: אני גם בסיעה שלך.

איתן כבל: נכון.

איתן כבל: אתה מהחברים האישיים שלי בבית הזה – זה לא סוד.

עיסאווי פריג': עצם העובדה שהוא כאן, זה מראה.

איילת נחמיאס ורבין: סיעת אוהבי איתן כבל.

איתן כבל: ויש כאן הרבה אנשים סביב השולחן הזה, אנשים מהקרובים ביותר אלי והם החברים שלי והולכים אתי דרך ארוכה.

איתן כבל: ורבנו אריה, בבקשה.

איתן כבל: ברשותכם, אני אומר כמה דברים בקצרה.

איתן כבל: בהתרגשות גדולה וביראת כבוד אני נכנס היום לתפקיד, אחד החשובים בחיי.

איתן כבל: אעמוד בראש ועדת הכלכלה, בוועדה שעוסקת בחיים עצמם של אזרחי ישראל ומשפיעה על חיי האזרחים יותר אולי מכל ועדה אחרת בכנסת - יוקר המחיה, המשבר בדיור, הגז של כולנו, החשמל והמים, תחבורה ציבורית, בנקים בהקשר של המשק המשפחתי, מזון, ועוד ועוד ועוד.

איתן כבל: ועדת הכלכלה היא הוועדה הפרלמנטרית החשובה מכולן, שכן היא זו שיכולה לתקן מהיסוד את החיים עצמם.

איתן כבל: אתמקד במאבק ביוקר המחיה הבלתי נסבל של המשפחה העובדת בישראל, יוקר הדיור שהפך את הדירה לחלום, הנס שקרה לנו עם הגז ומחייב אותנו לדאוג שאזרחי ישראל יהיו הראשונים ליהנות מהנס הזה.

איתן כבל: אני מתכוון שהוועדה בראשותי תהיה החלוץ במאבקים אלה ותביע את עמדתה הברורה בכל מאבק בנושאים אלה.

איתן כבל: הוועדה הזו בראשותי לא תהיה אף פעם אופוזיציה לאזרחי ישראל.

איתן כבל: הוועדה הזו תתמוך תמיד במה שטוב ונכון לאזרחי ישראל.

איתן כבל: לוועדה הזו יבואו בחודשים הקרובים שרים, מנכ"לים של חברות שונות במשק לתת דין וחשבון נוקב לאזרחי ישראל.

איתן כבל: אעשה את הכול לטפל בצורה נכונה במתח המתקיים בין העולם העסקי לבין ציבור העובדים והצרכנים במשק.

איתן כבל: ועדת הכלכלה תהיה הבית של אזרחי ישראל.

איתן כבל: אזרחים שירצו יהיו רשאים, בתיאום מראש, להשתתף בדיונים ולהעביר לידיעתנו כל מידע חשוב בכל ימות השנה.

איתן כבל: אני מודה לחבריי ששלחו אותי לשליחות חשובה זו, אני מודה לעוזריי, ואני מנצל את ההזדמנות הזו, אדוני היושב-ראש - כבר התחלנו לנהל שיח בעניין הזה, לגבי כל עניין חלוקת הסמכויות בוועדות.

איתן כבל: יש תקנון, יש כללי משחק, ואני מבקש ואף תובע, וכבר נדברנו, שאתה תוביל אצלך כבר בשבוע הבא דיון שבו אחת ולתמיד נסדיר את הנושא הזה בצורה שאיננה משתמעת לשתי פנים, כי לצערנו בקדנציה הקודמת זה הגיע לרמה של פרסה, זאת אומרת אחוז וחטוף, ומי שחטף יותר, וזה יותר מכול פגע בעבודתם של כל חברי הכנסת.

איתן כבל: זו שאלה שהיא איננה שאלה של קואליציה, היא איננה שאלה של ימין ושמאל.

איתן כבל: היא שאלה שלנו, אדוני שר התיירות, אדוני שר הכלכלה, שאנחנו מכירים אותה מהחיים כאן ואנחנו מתכוונים להסדיר אותה, וזה גם נוגע לשאלה המרכזית של כל אותן הרפורמות החשובות שהממשלה מתכוונת – יש ועדות בכנסת ואנחנו אמונים לעשות את מה שנכון עבור מדינת ישראל, אזרחי מדינת ישראל, לעשות את זה נכון וטוב יותר.

איתן כבל: ודבר אחרון.

איתן כבל: בשבוע הבא בכוונתי להציג באופן המסודר ביותר את תפיסתי ואת האופן שבו אוביל את הוועדה.

איתן כבל: אני מתכוון לשוחח עם כל חברי הוועדה.

איתן כבל: אני רק יכול לומר לכם דבר אחד.

איתן כבל: אעשה את הכול להוביל יחד אתכם את הוועדה למקומות אחרים, נכונים, טובים יותר, כדי שכולנו – חברי הוועדה, ומעל הכול אזרחי ישראל – יצאו נשכרים מהעבודה שלנו.

איתן כבל: תודה רבה לכם.

איתן כבל: (מחיאות כפיים)

יצחק הרצוג: רבותי השרים, מכובדי, חברות וחברי הכנסת, איתן היקר וצוות הוועדה, אורחות ואורחים נכבדים.

יצחק הרצוג: אני שמח גם לראות את חבר הכנסת לשעבר, השר לשעבר רענן כהן.

יצחק הרצוג: איתן, אתה נחשב אחד המחוקקים הכי בולטים בכנסת הזאת כבר שנות דור.

יצחק הרצוג: יבול העשייה הפרלמנטרית שלך הוא עצום.

יצחק הרצוג: זה הכשיר אותך להרבה משימות, זה מכשיר אותך לרגע הגדול הזה, שאתה תהיה בצומת מרכזי בסוגיות מהותיות מאוד בחיינו.

יצחק הרצוג: אין ראוי ממך ואני מאחל לך מכל הלב, עם כולנו, הצלחה עצומה.

יצחק הרצוג: ניתן לך גיבוי בתהליכים, במהלכים, ביוזמות חקיקה, ברפורמות שאתה תוביל, ומי ייתן באמת שאזרחי ישראל יראו גם את הפירות הטובים של העשייה הברוכה שלך ושל חברות וחברי הוועדה.

יצחק הרצוג: בהצלחה מקרב לב.

איתן כבל: תודה.

איתן כבל: תודה, הרצוג.

איתן כבל: השר אריה מכלוף.

יריב לוין: יש ותיקים יותר וותיקים פחות.

אריה מכלוף דרעי: אני אחלק את הברכה שלי לשתיים, אדוני, חבריי – אחת בשם אריה ואחת בשם מכלוף.

רוברט אילטוב: אז זה שלוש – גם דרעי.

אריה מכלוף דרעי: לא, עזוב את הדרעי.

אריה מכלוף דרעי: ראשית, אני חבר של איתן, אני חייב לומר את זה למען השקיפות ואני שמח מאוד בשבילו.

אריה מכלוף דרעי: מצד שני, יש בי קצת, לא אומַר דאגה אבל צריך לעמוד בקצב של הפעלתנות שלו, אני חושב שאני אצטרך לעבוד הרבה יותר קשה.

אריה מכלוף דרעי: אז לכן אני אומר בסך הכול בשורה התחתונה שביחד אני מקווה מאוד – נכון, יש אופוזיציה-קואליציה, זה מובן, אבל בסוף בסוף אם נסתכל על טובת האזרח וטובת המדינה, יש לנו הזדמנות, צומת דרכים שאפשר לעשות הרבה מאוד שינויים, לדאוג לישראל השנייה, לדאוג למוחלשים בחברה ולדאוג למען הכלכלה, כלכלה טובה ובריאה, ואני מברך אותך בהצלחה גדולה, מברך את כולנו בהצלחה גדולה.

איתן כבל: תודה, רבנו אריה.

איתן כבל: תודה.

יריב לוין: איתן ידידי, אני חושב שאתה יוצא היום מעבדות הפרוצדורה לחירות המהות.

יריב לוין: עשית הרבה שנים כאן

יריב לוין: את הצד הפרוצדורלי של להיות יושב-ראש סיעה ולעבור את כל התהליכים שצריך לעבור בניהול הטכני, שאומנם משפיע על הכול אבל בסוף הוא עבודה מאוד סיזיפית ומאוד קשה.

יריב לוין: אני כל הזמן אמרתי שבמקום לעסוק בכמה דקות לוקח עד שעונים למענה הטלפוני, אתה במקום זה עוסק בכמה דקות זה ינאם ובכמה דקות ההוא ידבר.

יריב לוין: ואני באמת מברך אותך כי אני חושב שהיכולות שלך צריכות לבוא לידי ביטוי בנושאים המהותיים, ומאחר שהמציאות היא שאתה חבר בסיעה שהיא סיעת אופוזיציה, אני חושב שאולי המקום הכי משפיע של האופוזיציה בצדדים המהותיים זה הוועדה הזו, שהיא ועדה רבת עוצמה, שמשפיעה באמת על המון-המון נושאים ושגם בהחלט זקוקה ליד מכוונת שהיא גם מקצועית וגם רצינית.

יריב לוין: אני יודע, כמי שמייצג את לקוחות הוועדה עכשיו, שלא יהיה קל אצלך אבל אני יודע שזה יהיה תמיד ענייני, זה יהיה תמיד רציני, ומה שהכי חשוב, זה יהיה תמיד בלוחות זמנים מהירים וכאלה שלא מעכבים את הדברים, וזה אני חושב אחד האתגרים הגדולים שישנם כאן.

יריב לוין: אני יכול להגיד לך שהיו לי הרבה מאוד שיחות גם עם לאה וגם עם אתי במהלך השנים על ועדת הכלכלה ועל עתידה.

יריב לוין: אינני זוכר את חיוכן כל כך רחב כפי שהוא היום ואני חושב שזה אומר המון על כך שבאמת יש כאן קונצנזוס כללי שהגיע לכאן האדם הנכון במקום הנכון.

יריב לוין: אם מותר לי לומר משהו גם בזווית הצרה של המשרד שלי, אני באמת רואה בוועדה הזאת לא רק גורם מפקח ולא רק גורם שמאשר חקיקה ותקנות אלא קודם כול שותף אמיתי לדרך.

יריב לוין: דיברתי קודם עם לאה על כך שאני מבקש מיוזמתי להיות מוזמן לכאן באופן מיידי דווקא כדי לשמוע לפני שאני מגבש את מדיניות המשרד ולא בתהליך שבו אני בא כאן רק כדי להודיע לכם מה החלטתי לעשות.

יריב לוין: אני חושב שיש פה – לך באופן אישי בוודאי, ואני חושב גם להרבה חברים אחרים – ידע וניסיון שאפשר יהיה להפיק מהם תועלת, ואני באמת מצפה בכיליון עיניים להמשך העבודה המשותפת שלנו סוף-סוף בדברים – איך אומרים – מהותיים, אמיתיים, ולא רק בלספור כמה אנשים הגיעו לאיזה הצבעה ומתי.

יריב לוין: אז שיהיה לך, איתן, בהצלחה ענקית.

איתן כבל: תודה, חבר.

איתן כבל: תודה-תודה.

איתן כבל: עמיר, אחרי כן עיסאווי ואחרי כן אילטוב.

עמיר פרץ: אריה, שב דקה.

עמיר פרץ: מכלוף.

עיסאווי פריג': כבוד השר, אם אתה נשאר לחבר הכנסת עמיר, אתה תישאר גם לשמוע אותי.

אריה מכלוף דרעי: נתת לי סיבה לקום עכשיו.

עיסאווי פריג': לא, לא.

עיסאווי פריג': אני מוותר.

עיסאווי פריג': שב.

עמיר פרץ: אדוני היושב-ראש, אני מברך אותך על בחירתך פה אחד, לא תמיד אדם זוכה לבחירה פה אחד.

עמיר פרץ: זאת הזדמנות באמת לעשות זאת כאשר יש הסכמה סביבך.

עמיר פרץ: אין ספק שוועדת הכלכלה היא אולי הוועדה שהיא שונה מכולן, זו ועדה שמי שעומד בראשה זה איש אופוזיציה.

עמיר פרץ: ככה התרבות בכנסת, וטוב ששומרים על כך.

עמיר פרץ: חברי השר המקשר, אין בכלל ספק שזאת ועדה שהמפגש של האובייקטיביות בתוכה מגיע לעתים לרמות שקשה להאמין שזה מתרחש בכנסת ישראל.

עמיר פרץ: יחד עם זאת, אני רוצה להזהיר את היושב-ראש ולפנות גם לשר המקשר ולפנות גם לשר שהוא בעצם השר הכי דומיננטי בוועדה הזאת – בוז'י, אתה מפריע לי; חבל, וגם מצלמים הכול.

יצחק הרצוג: אתה צודק.

יצחק הרצוג: סליחה.

משה גפני: זה פעם ראשונה אבל שהוא מפריע לך.

יצחק הרצוג: עניינים שברומו של עולם.

עמיר פרץ: מה אתה אומר, אני ממש מתרגש.

עמיר פרץ: ולכן, אני חושב שמה שצריך לשמור מכל משמר – ואני פונה גם לשני השרים – זה שהתרגיל הידוע שבאים למליאת הכנסת ומעבירים את הנושאים החשובים מנושאים שהם בתוקף סמכותה של הוועדה לוועדות אחרות, אנחנו יודעים שקואליציה רוצה לבחור לעצמה מקום נוח, יושב-ראש נוח.

עמיר פרץ: אני חושב שאפשר לסמוך על כבל שיהיה ענייני.

עמיר פרץ: יחד עם זאת, אני בטוח שכבל יממש את המשפט שהוא אמר בתוך דבריו של למצוא את האיזון הנכון בין התעשייה, בין כל הגורמים המשקיים בארץ, לבין צורכי האזרחים.

עמיר פרץ: ודאי זה מתח שהוא מהחשובים ביותר כדי לשמור על מדינה שמקיימת את מטרותיה.

עמיר פרץ: אני פונה גם לשר הכלכלה.

עמיר פרץ: למעשה, אני מציע לך - - -

אריה מכלוף דרעי: אל תזלזל בנגב ובגליל.

<קריאה: עמיר, את זה אומרים לך?

<אתי בנדלר: הוועדה לא מזלזלת בנגב ובגליל, זה תהיה בטוח.

איתן כבל: נאחזים בכל פירור.

איתן כבל: אתה צודק, נגב-גליל זה הלב, רוב הזמן אתה תהיה שם.

אריה מכלוף דרעי: אני לא חס על כבודי.

אריה מכלוף דרעי: הנגב, הגליל.

עמיר פרץ: אני פונה לשר הכלכלה, הנגב, הגליל, מתאם לירושלים, לדתות.

עמיר פרץ: מה עוד?

עמיר פרץ: אני לא זוכר הכול.

איתן כבל: אין מקום בכרטיס ביקור.

עמיר פרץ: אבל אני פונה לשר אריה, יותר חשוב – עם כל ניסיונך, אני מציע לך.

עמיר פרץ: גם כשוועדת שרים תחליט שהיא מעבירה את הנושאים שלך למקום אחר, אני מציע לך, תשמור על כך שהדברים יגיעו הנה.

עמיר פרץ: אתה רוצה לקדם את הנושאים באמת, לפי דעתי המגרש כאן הוא מגרש שיהיה נטול כל אינטרסים, ובהרבה מקרים יסייע לך להשיג יותר ממה שהשגת בממשלה.

אריה מכלוף דרעי: אני אתייעץ עם הרב גפני.

עמיר פרץ: תאמין לי, גפני יכול להיות לך יועץ מצוין בעניין הזה.

עמיר פרץ: סך הכול, יש פה מטרות יוצאות מן הכלל, יש פה מרחב עשייה בלתי רגיל.

עמיר פרץ: אין ספק שמי שיהיו חברים כאן יזכו כאן לתחושה מאוד-מאוד טובה, בעיקר חברי הכנסת החדשים, ואני מאחל לך הצלחה במשימה הגדולה הזאת.

איתן כבל: תודה.

איתן כבל: תודה, חבר.

עמיר פרץ: אתה, מה שנקרא, האור בקצה המנהרה של האופוזיציה.

עמיר פרץ: זה מה שנשאר לנו, מה שנקרא.

עמיר פרץ: שמחת עניים אבל זה השמחה.

יריב לוין: הכול יכול להשתנות, אתה יודע.

איתן כבל: תודה.

איתן כבל: חבר הכנסת עיסאווי פריג', בבקשה.

עיסאווי פריג': לא יצא בחלקי שכבוד השר יקשיב אבל לא נורא, נעביר לו את זה.

עמיר פרץ: מה לעשות, עוד פעם דופקים את הערבים.

עיסאווי פריג': איתן, מזל טוב.

איתן כבל: תודה, חבר.

עיסאווי פריג': אני אצהיר לשם הבהרה.

עיסאווי פריג': חשבתי לתומי שאני אחד הוותיקים שמכירים אותך, 33 שנים אני מכיר את איתן, אז החברים שלך כאן חוצים גבולות.

עמר בר-לב: ככל שהוא יתקדם, יהיו יותר כאלה שיגידו שהם מכירים אותו כבר 40 שנה.

עיסאווי פריג': מעניין, חוצה גבולות לראות את כבוד השר בעצמו עם חיוך, עם חיוך מפה לאוזן, איך אומרים, ושמחה על כניסתך לתפקיד.

עיסאווי פריג': זה מראה.

עיסאווי פריג': אני אומר לך, חברי – בדוגרי – חברות בצד ועבודה בצד.

עיסאווי פריג': יש לך את נתוני הפתיחה שלא היו לאף אחד.

עיסאווי פריג': יש לך רוב אופוזיציוני תומך, יש לך שר דינמי שאפשר לדבר אתו, יש לך אהדה.

עמר בר-לב: וניסיון.

עיסאווי פריג': ניסיון.

עיסאווי פריג': ניסיון עמוק מאוד, ושמעתי אותך בקשב רב.

עיסאווי פריג': דבריך מאוד נכונים, אבל בסופו של דבר אנחנו סופרים שטרות, תוצאות.

עיסאווי פריג': כוונות, אין ויכוח, אתה מפגין, וכל הנתונים מראים עידוד ואופטימיות.

עיסאווי פריג': אני פונה אליך, חברי.

עיסאווי פריג': בסופו של דבר אנחנו צריכים לצאת עם תוצאות שעשינו טוב לאזרחי המדינה, במיוחד למוחלשים.

עיסאווי פריג': ועל זה אני אומר לך, אני לא אתפשר אתך.

עיסאווי פריג': כמה שאני אוהב אותך, אבל תמצא אותי גב בצדק, תמצא אותי נגד כשצריך.

עיסאווי פריג': שיהיה לך בהצלחה.

איתן כבל: תודה.

איתן כבל: אני רק רוצה להגיד לך – לגבי תוצאות, הנה, אתה ההוכחה שאני הצלחתי.

איתן כבל: אני מלווה אותך מתחילת הדרך.

איתן כבל: יותר מזה?

איתן כבל: באמת, לא יודעים פה הרבה אבל עיסאווי - - -

עיסאווי פריג': זה אישי מדי להיכנס לזה.

איתן כבל: זה נכון.

איתן כבל: זה חברות נפש שממש הולכת הרבה שנים לאחור.

עיסאווי פריג': ויש לך זכות בהיותי כאן.

איתן כבל: תודה, תודה.

עיסאווי פריג': בוא לא נגלה את כל הקלפים.

איתן כבל: תודה.

איתן כבל: חבר הכנסת אילטוב, בבקשה.

רוברט אילטוב: כבוד היושב-ראש, ידידי איתן, קודם כול ברכות מכל הלב.

רוברט אילטוב: זוהי הפעם הראשונה שלסיעת ישראל ביתנו אין ייצוג בוועדת הכלכלה.

יואב בן צור: יש.

רוברט אילטוב: אין ייצוג בוועדת הכלכלה.

יואב בן צור: איתן כבל.

רוברט אילטוב: אבל אני יכול להבטיח לך שאנחנו נהיה פה, אף אחד לא יוכל לסגור לנו את הדלת, לא בתרגיל כזה פוליטי ולא בתרגיל אחר.

רוברט אילטוב: אנחנו נהיה פה, אנחנו נהיה ענייניים, ניתן לך את כל הגיבוי, את מלוא הגיבוי, את כל התמיכה ואת כל העזרה כדי שאתה תצליח בתפקידך וכדי שלעם ישראל יהיה טוב.

רוברט אילטוב: אני יכול להגיד לך שאני כיהנתי קצת יותר מחצי שנה כיושב-ראש ועדת הכלכלה, זה תפקיד מרתק.

רוברט אילטוב: כחצי מהשרים של הממשלה צריכים להתייצב ולתת לך דין וחשבון על פעילותם, ואתה תדרוש מהם דין וחשבון בזמן נכון, בזמן אמת.

רוברט אילטוב: יש למדינת ישראל הרבה נושאים לטפל בהם, כולל פריון בעבודה, כולל כל הפגיעה בעובדים, כולל כל הסוגיה של דיור, תחרות חופשית – שאיננה כאן, למרות כל ההצהרות.

רוברט אילטוב: אני חושב שיש הרבה סוגיות שאתה ברמה האישית, גם כשר לשעבר – שגם היית אורח קבוע פה בוועדה – אתה מכיר ואתה יודע לנהל אותן, ואני רוצה לאחל לך בהצלחה מכל הלב.

איתן כבל: תודה.

איתן כבל: תודה, חברי.

איתן כבל: חבר הכנסת מקלב, וחברתי מרב מיכאלי.

אורי מקלב: אני ביקשתי שחבר הכנסת גפני ידבר.

משה גפני: דבר.

אורי מקלב: אצלנו יש כיבוד.

אורי מקלב: גפני.

איתן כבל: גפני, נו, יש גבול לצניעות.

אורי מקלב: הפוך.

אורי מקלב: מכבדים אחד את השני.

אורי מקלב: יושב-ראש ועדת הכספים.

משה גפני: אדוני היושב-ראש, אני מברך אותך על הבחירה לוועדת הכלכלה.

משה גפני: הכלכלה של ישראל נמצאת על פרשת דרכים, כולם יודעים את זה.

משה גפני: יש גם זיקה וממשק בין ועדת הכלכלה לוועדת הכספים, ואנחנו כמובן נשתדל לעשות את זה.

משה גפני: זה נכון מה שנאמר פה עליך – מה שהצלחתי להקשיב, מעבר לשיחות שניהלנו פה עליך.

אורי מקלב: גם עליך.

משה גפני: גם עליך.

משה גפני: מה שהצלחנו להקשיב זה שגם כשהיית יושב-ראש סיעת העבודה והיית בדיונים באופוזיציה, גם בקדנציה הקודמת וגם בקדנציה הנוכחית היית מאוד ענייני.

משה גפני: בקדנציה הקודמת היית מאוד ענייני, הרבה פעמים התרגזתי על זה, אבל לא חשוב.

איתן כבל: ענייניות היא עניין של המקום בו אתה נמצא.

משה גפני: סתם אמרתי את זה.

איתן כבל: אני הבנתי, תאמין לי.

משה גפני: באמת הענייניות מאפיינת אותך, והאיזונים שאתה תעשה כאן בוועדה, ברור לי לחלוטין שזה מה שיקרה.

משה גפני: בכלל, בוועדות צריך להתנהל כאשר אין פוליטיקה אלא יש מדינה עם אזרחים, והכלכלה כפי שאמרתי היא בפרשת דרכים.

משה גפני: אני אומר לחברי הכנסת החדשים.

משה גפני: אם רוצים לדעת האם יכולה להיות בכנסת חברות אמת, אני מרגיש חבר אמת עם איתן, ותדעו שהיא קיימת.

משה גפני: על אף חילוקי דעות שיכולים להיות בנושאים שונים שעומדים פה על סדר-היום, יכולות להיות בין חברי הכנסת חברויות אמת.

משה גפני: זאת אחת הדוגמאות, אני אומר את זה לכולם.

משה גפני: איתן, אני מאחל לך בהצלחה.

איתן כבל: תודה, חבר.

משה גפני: את המקצועיות שלך קיבלת בישיבת הנגב.

איתן כבל: תודה.

איתן כבל: זה נכון.

איתן כבל: נכון, גם בישיבת הנגב, אמת ויציב.

איתן כבל: תודה לך.

איתן כבל: מרב, שלי מבקשת, יש לה הצעה לסדר.

איתן כבל: בבקשה, שלי.

שלי יחימוביץ': בתור מי שהפסידה לאיתן בבחירות לראשות הוועדה, יש לי זכויות יתר בברכה.

שלי יחימוביץ': אז אני גם חושבת, איתן, שמדובר באחת הוועדות החשובות ביותר, כמעט אין תחום בחיים של בן אדם שהוועדה הזאת לא נוגעת בו.

שלי יחימוביץ': זו ועדה שהכריעה בדברים מאוד משמעותיים, לא רק למשק אלא בכלל בציבוריות הישראלית.

שלי יחימוביץ': אתה אחד הפרלמנטרים הטובים ביותר בבניין הזה, עם ניסיון שלא יסולא בפז, אני חושבת הניסיון הכי גדול מכל הפרלמנטרים הפעילים היום בכנסת, והוכחת את היכולות שלך גם בניצול כל הכלים שעומדים לרשות פרלמנטר – מחקיקה דרך שאילתות דרך כל דבר – תמיד, גם במדדים האובייקטיביים שנעשו, תמיד קיבלת את הציונים הגבוהים ביותר.

שלי יחימוביץ': וגם, בסופו של דבר גם צריך בשביל להגיע לתוצאות בוועדה הזאת את היכולת לנהל משא ומתן בין גורמים שונים – ממשלה, כנסת, חברי כנסת מסיעות שונות – ואין לי שום ספק שתעשה את זה על הצד הטוב ביותר.

שלי יחימוביץ': גם הלב שלך נמצא במקום הנכון, ואני מתנצלת כי יש לי הצעה לסדר, אז אני מאחלת לך המון-המון הצלחה ובטוחה שתעשה את זה על הצד הטוב ביותר.

איתן כבל: תודה.

איתן כבל: אלפי תודות.

איתן כבל: אני ממש מודה לך.

איתן כבל: אדוני השר, תודה שבאת.

איתן כבל: תדבר מרב, ואני אתן לך את רשות הדיבור בשולחן.

איתן כבל: בבקשה, מרב.

מרב מיכאלי: תודה רבה.

מרב מיכאלי: אדוני היושב-ראש, תענוג להגיד תודה רבה, אדוני היושב-ראש.

מרב מיכאלי: באמת, ממש, תתחדש בברכות.

מרב מיכאלי: לעונג הוא לנו ובהצלחה רבה.

איתן כבל: תודה.

זאב אלקין: מה אמרת בשנתיים האחרונות?

זאב אלקין: אותו דבר.

מרב מיכאלי: לא.

מיקי רוזנטל: אבל הכתובת לא הייתה אותה כתובת.

מרב מיכאלי: אני לא רוצה להכביר ולחזור על הצומת שנמצאת בו הכלכלה ויוקר המחיה וחשיבותם של החיים עצמם והציבור.

מרב מיכאלי: אני רוצה לדבר דווקא על נושא אחד מכל הנושאים שהם תחת אחריותך בוועדת הכלכלה, ואני יודעת כמה אתה רגיש אליהם ואני רוצה להעמיס עליך אחריות ולהדגיש ביתר שאת את חשיבותו, וזה התקשורת.

מרב מיכאלי: התקשורת לא נתפסת אצלנו כשייכת לחיים עצמם באותה מידה שבה יוקר המחיה ובעיית הדיור ומצוקת הקיום היומיומית, ובצדק.

מרב מיכאלי: באמת, אתה פחות חש את עצמך כי אל"ף, היא נמצאת בכל מקום, אין תחושה שאת לא יכולה להשיג את התקשורת, היא רודפת אותך הרבה פעמים, אבל התקשורת היא נשמת אפה של הדמוקרטיה והיא היום אולי נשמת אפה של הדמוקרטיה עוד יותר מאשר הייתה אי פעם.

רוברט אילטוב: במיוחד "ישראל היום".

מרב מיכאלי: זאת אומרת, התפקיד של ועדת הכלכלה בהקשר הזה הוא להיות כמעט סוג של ועדת חוקה.

מרב מיכאלי: ועדת הכלכלה בהקשר של התקשורת, יש לה תפקיד מרכזי בשמירה היום על הדמוקרטיה הישראלית.

מרב מיכאלי: כמו שאמרתי, מי כמוך מודע לזה, מי כמוך הביא לפתחנו, לפתח הכנסת הזאת, את אחד החוקים שהביאו אולי לפירוק הממשלה הקודמת, ונושא שלא הלך לשום מקום, נמצא על סדר-היום - -

רוברט אילטוב: למה אולי?

מרב מיכאלי: - - הולך והופך בוער משעה לשעה, מיום ליום.

איתן כבל: בזכות זה יריב שר.

איתן כבל: הם צריכים להגיד לי תודה, שני אלה שהתנגדו.

מרב מיכאלי: בדיוק.

מרב מיכאלי: חד-משמעית.

רוברט אילטוב: למה אולי?

רוברט אילטוב: בגלל זה נפלה הממשלה, ויש לנו שני שרים.

יריב לוין: ורוברט עדיין לא יושב-ראש קואליציה.

רוברט אילטוב: החלום שלך לא התגשם.

מרב מיכאלי: צריך לשמוח בכך שיש היום בממשלה שרים שהם פרלמנטרים מעולים, שיש להם כבוד לכנסת - -

איתן כבל: אמת.

מרב מיכאלי: - - ומעריכים אותה, ולכן אני יכולה לסמוך על מה שיריב למשל אמר כאן.

מרב מיכאלי: העבודה שלו עם הוועדה תהיה לפי דעתי דוגמה ומופת.

יריב לוין: כן, רק שאני לא שר התקשורת, אני מזכיר.

יריב לוין: שלא יהיו אשליות.

זאב אלקין: בשלב זה.

יריב לוין: שלא יהיו אשליות.

זאב אלקין: בשלב זה.

זאב אלקין: זה משפט שצריך להגיד בממשלה הזאת.

רוברט אילטוב: בינתיים.

איתן כבל: כל דבר, בשלב זה.

מרב מיכאלי: יריב, יהיה לנו יותר קל להחמיא לך בתור שר תיירות, זה בטוח.

יריב לוין: בואו נסכים על זה.

יריב לוין: נשאיר אותי שם, ובסדר.

מרב מיכאלי: אבל בכל מקרה, אדוני היושב-ראש, אני באמת מחזקת את ידיך ומפצירה בך.

איתן כבל: תודה.

איתן כבל: תודה, חברתי.

איתן כבל: אדוני השר, אחריו חבר הכנסת מקלב, טלי, יוסי יונה.

זאב אלקין: תודה רבה.

זאב אלקין: איתן, אני מאוד מאוד שמח לברך אותך שאתה כאן.

זאב אלקין: אל"ף, כי זה סימן שניצחנו בבחירות, אבל חוץ מזה שזה סימן לזה שניצחנו בבחירות - - -

יריב לוין: לא, זה סימן שעדיין לא קמה ממשלת אחדות לאומית.

זאב אלקין: לא משנה, אפשר לראות את זה מכמה כיוונים.

זאב אלקין: אבל בוודאי, אתה מועמד הכי ראוי שיש לתפקיד הזה.

זאב אלקין: אנחנו מכירים לא מהיום, אפשר לגלות שאתה אחד מהמורים שלי בבית הזה.

איתן כבל: נכון.

זאב אלקין: ממש מהצעדים הראשונים, ואני מכיר איך אתה יודע לעבוד בכנסת, אני למדתי ממך מה אתה יודע לעשות ומה אתה יודע לחולל, ואין לי ספק שתמצב את הוועדה הזאת כפי שהיא צריכה להיות כאחת מהוועדות הכי משפיעות.

זאב אלקין: ואני גם יודע שתוכל לעבוד יחד עם הממשלה, לא תמיד להסכים אתה אבל לעבוד יחד עם הממשלה, מה שיאפשר באמת לוועדה לתפוס את המקום הראוי כי זה מצב לא פשוט שוועדה מרכזית בכנסת היא בידי האופוזיציה.

זאב אלקין: יש תמיד רצון טבעי של הממשלה לעקוף אותה בדרך כזאת או אחרת, ונמצאים פה בחדר כמה מומחים ליצירת הדרכים העוקפות.

רוברט אילטוב: כולל אלה שבאופוזיציה.

זאב אלקין: זה נכון.

זאב אלקין: אין לי ספק שתמצא את הדרך לכך - -

איתן כבל: כך יהיה.

זאב אלקין: - - כדי שהממשלה תעבוד יחד עם הוועדה יד ביד, וזה ימצב אותה בדיוק במקום איפה שהיא צריכה להיות.

זאב אלקין: יש הרבה סוגיות מאוד רציניות על הפרק שבהן אין בכלל קואליציה ואופוזיציה.

זאב אלקין: כל נושא הדיור הוא מטרה משותפת של כולם, ולא במקרה משרד השיכון הוא תחת פיקוח של הוועדה שלך.

זאב אלקין: יריב נמצא פה כשר התיירות, אין פה קואליציות ואופוזיציות, כולנו רוצים שיהיו כמה שיותר תיירים, וזה נכון כמעט בכל תחום.

זאב אלקין: מהניסיון שלי, הפעלת משמעת קואליציונית בוועדת הכלכלה זה אירוע נדיר.

איתן כבל: כמעט וזה לא קרה.

זאב אלקין: כמעט ולא קרה, כי תמיד זה היה ענייני.

איתן כבל: לעתים היית מוצא את האופוזיציה עוזרת לממשלה יותר מאשר - - -

זאב אלקין: גם זה קרה.

זאב אלקין: גם זה קרה.

איתן כבל: זה קרה יותר מפעם אחת, מי כמוני יודע.

יריב לוין: זה היה מינימליסטי מאוד.

איתן כבל: נכון, מי כמוני יודע את זה.

איתן כבל: לפחות שלושה חוקים מרכזיים עברו בקדנציה הקודמת בזכות מאבק שניהלתי אני למען שרי הממשלה, בהתנגדות הקואליציה.

זאב אלקין: גם זה קורה.

זאב אלקין: מודה ומתוודה.

יריב לוין: אני זוכר יותר משלושה.

איתן כבל: נכון, אבל אני אומר, שלושה שהם בליבת החקיקה.

איתן כבל: היו יותר, אבל - - -

זאב אלקין: ולכן, מבחינה זאת בוודאי, אני חושב שככה זה נהוג בוועדת הכלכלה וככה זה יימשך, ואחת מהוועדות הכי חשובות, הדברים הכי מרכזיים בחיים שלנו ובחיי האזרחים שלנו זה כאן – יוקר המחיה זה כאן, השיכון זה כאן, הרבה מאוד תחומים זה כאן.

זאב אלקין: ועם היכולות שלך, אתה תעשה פה דברים גדולים, אלא אם כן כמו שאמר יריב, נראה אותך במקום אחר מצטרף לשולחן אחר, שגם שם נדע ליהנות ממך, אבל זאת כבר סוגיה אחרת.

רוברט אילטוב: רגע, פניתם שמאלה?

רוברט אילטוב: לא הבנתי.

זאב אלקין: אנחנו כבר במצב לפנות לכל מי שרוצה.

רוברט אילטוב: כן, את זה הבנתי, שיש משא ומתן עם טיבי.

זאב אלקין: לשם עוד לא הגענו.

זאב אלקין: לשם עוד לא הגענו.

איתן כבל: זו הייתה אמירת היום.

רוברט אילטוב: תראה מה סיעה של שישה מנדטים יכולה לעשות לכם.

זאב אלקין: לשם עוד לא הגענו, רוברט, אבל אם אתה תלמד אותנו איך זה הולך שיתוף פעולה איתם באופוזיציה, אז אולי גם את זה - - -

רוברט אילטוב: אנחנו לא משתפים פעולה, אתה גם יכול לראות את זה בכל מקום.

זאב אלקין: זה אני רואה בהצבעות, לכן מקומכם הטבעי במקום אחר אבל זה כבר שיח אחר.

זאב אלקין: אני מאחל לך למצוא את מקומך בקואליציה - -

יריב לוין: לא בקואליציה.

זאב אלקין: - - ומאחל לאיתן להישאר יושב-ראש ועדת הכלכלה לארבע שנים.

יריב לוין: למה אתה מאחל לו כל כך מעט?

זאב אלקין: יושב-ראש קואליציה, בוודאי.

זאב אלקין: זה בסוף חייב לקרות.

איתן כבל: זה לא סוד, ובאמת לא לחינם הגיעו, מי שחסר היה לי פה היום והוא לא יכל להגיע זה השר גלעד ארדן, שהוא באמת מהחברים הקרובים ביותר שלי בכנסת ישראל, ומעבר לפוליטיקה גם יש לי אליו הערכה גדולה מאוד, ולא לחינם גם אתה פה וגם אתה כאן.

רוברט אילטוב: הוא גם כיהן כיושב-ראש ועדת הכלכלה.

איתן כבל: נכון, נכון.

איתן כבל: חבר הכנסת מקלב, יוסי יונה, טלי, ונמשיך.

אורי מקלב: אתה לא צריך להגיד לי לדבר קצר, אני מבין את זה לבד, אדוני היושב-ראש.

אורי מקלב: אדוני היושב-ראש, שתי מפלגות לא מסרו את השמות שלהן לוועדות – המחנה הציוני ויהדות התורה.

אורי מקלב: לגבי המחנה הציוני אני לא יודע, אני לא מתערב, אבל למה ביהדות התורה אני אספר לך – אפילו שהרב ליצמן נמצא – יש ויכוח על ועדת הכלכלה, זה הוויכוח.

אורי מקלב: כולם חושקים בוועדה הזאת, ועכשיו זה גם התעצם לאחר הבחירה שלך, זה לא ירד בכל אופן.

אורי מקלב: אני רק רוצה להגיד לך דבר אחד.

איתן כבל: אבל אתה יודע מה אני רוצה.

אורי מקלב: בסדר, זה גמור, כולם רוצים.

יואב בן צור: תן לו המלצה.

אורי מקלב: אני אומר שגם אני רוצה בעניין הזה, אבל איתן, דיברו על זה שאתה נושא באחריות – ראינו את זה גם כיושב-ראש האופוזיציה – אחריות על דברים כלליים, אבל בדברים ציבוריים אני רוצה לציין גם את האחריות שאתה לוקח כלפי כל אחד ואחד, וזה מאוד בלט אצלך.

אורי מקלב: אתה יודע שאני אומר, כמו יהושע.

אורי מקלב: אמרו עליו, על יהושע, ממשיך של משה, איש אשר רוח בו.

אורי מקלב: מה זה איש אשר רוח בו?

אורי מקלב: שיודע להתנהל מול כל אחד ואחד באופן שמתאים לאופי שלו, לרוח שיש בכל אחד, וזה מיוחד, ואני מבקש גם ואני בטוח גם, הדברים שמאוד עניינו אותך כשהיית חבר פה בוועדה זה הנושא החברתי והנושא הצרכני.

אורי מקלב: יש לוועדת הכלכלה הרבה משימות והרבה מטלות, אבל הנושאים האלה, אין לי ספק שימשיכו לתפוס את סדר-היום, הנושא החברתי והנושא הצרכני, שאחד קשור בשני.

אורי מקלב: בהצלחה.

איתן כבל: תודה, חבר.

איתן כבל: תודה.

איתן כבל: בבקשה, חבר הכנסת יוסי יונה.

יוסי יונה: איתן, וגם לי נעים, אדוני יושב-ראש הוועדה.

יוסי יונה: אז אני מצטרף לכל המברכים.

יוסי יונה: שתהיה לך הצלחה רבה.

יוסי יונה: ומשום שאנחנו עוסקים בעניינים ציבוריים, אז בהחלט ההצלחה שלך תהיה הצלחתו של הציבור, ולכן הברכה היא כפולה ומכופלת.

יוסי יונה: אנחנו במשחק הפוליטי, אתם יודעים, יש נוהג מאוד מאוד יפה שגם כאשר יש התנגדויות ואי הסכמות, בסופו של דבר ישנן הצבעות פה אחד, וזה יפה.

יוסי יונה: וזה אומר שגם כשיש מחלוקות, בסופו של דבר אנחנו נמצאים באותה מסגרת, ומברכים, למרות ההתנגדויות.

יוסי יונה: דיברת על כך, איתן, שבפעם הבאה אתה תביא בפני חברות וחברי הוועדה גם את תפיסת העולם שלך, וזה נכון וראוי שכך יהיה, ואני רוצה – בבחינת תובנה או המלצה – לזרוק אליך, וזה גם באמת בעקבות הדברים שחבר הכנסת מקלב הציג כאן.

יוסי יונה: הוא דיבר על צרכני וחברתי, ויש כאלה שיגידו, אבל זו ועדת הכלכלה.

יוסי יונה: ולא כך הוא, אלא אני חושב שאנחנו אולי מגיעים לקיצה של מסורת רעה ונפסדת בחברה הישראלית שאנשים התבוננו בכלכלה ובחברה כאילו ואלה שני דברים שונים ומנוגדים.

יוסי יונה: ואני בטוח – מקווה ובטוח – שאתה בא עם רוח חדשה שאומרת, חברה וכלכלה זה היינו-הך.

יוסי יונה: ואם מהלכים כלכליים בסופו של דבר אינם מחלחלים מטה ואינם משפרים את רווחתו של הציבור כולו, הרי שגם אם הכלכלה לכאורה היא מוצלחת ומשקפת איזשהם מדדים של ייצוא והכנסה פר נפש הולכת וגדלה, ואינפלציה נמוכה ועוד דברים מהסוג הזה, לא די בכך.

יוסי יונה: כלכלה שאינה מחלחלת למטה, שאינה בסופו של דבר משרתת את הציבור, היא כלכלה נפסדת, ללא שום קשר מהם הממוצעים שלה.

יוסי יונה: אני מכיר אותך, ואולי גם אפרופו, אני גם מכיר אותך המון שנים, יש כאלה שאומרים, אבל באמת אני מכיר אותך המון שנים, אני יודע - - -

איתן כבל: אני פשוט זקן.

יוסי יונה: זה גם מעיד על זה שמכיר אותך המון שנים, אתה יודע, ככה שזה הא בהא תליא, אבל בכל אופן כן, אני מכיר אותך שנים ארוכות.

יוסי יונה: אני יודע שהלב שלך נמצא במקום הנכון ואני יודע שתחת שרביטך, חברה וכלכלה הם בעצם שני היבטים של אותו דבר, שני צדדים לאותו מטבע.

יוסי יונה: אז שוב, איתן, הצלחה רבה ממני, ואני מתאר לעצמי מכלל האנשים שיושבים סביב השולחן הזה.

יוסי יונה: אנחנו רוצים בטובתך, בהצלחתך, כפי שאמרתי כי אנחנו גם יודעים שהצלחתך בקלישאה היא גם הצלחתנו.

יוסי יונה: בהצלחה.

איתן כבל: תודה, תודה, תודה.

איתן כבל: סגן השר ליצמן בבקשה, ואחריו טלי פלוסקוב.

יעקב ליצמן: תודה, אדוני היושב-ראש, אני באתי במיוחד לברך אותך.

מרב מיכאלי: לא באת להצביע.

<קריאות: הוא לא יכול.

מרב מיכאלי: אני יודעת.

יעקב ליצמן: יש אחרים.

מרב מיכאלי: לא, כי הוא אמר, באתי במיוחד לברך אותך.

יעקב ליצמן: יש ויכוח כאן אצלנו, כולם רוצים את הכלכלה.

יעקב ליצמן: זה לא סוד שאני רציתי בקדנציה הקודמת להיות יושב-ראש ועדת הכלכלה, נגד ברוורמן, זה לא סוד.

יעקב ליצמן: ועדת הכלכלה זה מיני-כספים.

יעקב ליצמן: ההבדל, שזה קואליציה וזה אופוזיציה, ואמרתי לגפני בוועדת הכספים בישיבה הקודמת שהיום זה תשע מול שמונה, אז זה מאוד מצומצם אבל הוא צריך להיות מוטרד לגבי התשע.

יעקב ליצמן: לגבי השמונה זה יהיה בסדר כי זה חברתי, הוא צריך להיות מוטרד לגבי התשע.

יעקב ליצמן: אני בטוח שתעשה עבודה מצוינת כאן.

יעקב ליצמן: אני מכיר אותך הרבה שנים, אתה זקן כפי שאמרת.

איתן כבל: אתה אולי לא זוכר, אני מכיר אותך משנת 88'.

יעקב ליצמן: אני זוכר.

יעקב ליצמן: היית עוזר של שר השיכון.

איתן כבל: לא.

איתן כבל: אני אזכיר לך את מה שאתה לא זוכר.

איתן כבל: היית אצלי, הייתי עוזר שר החקלאות, ובאת אתה - - -

יעקב ליצמן: מי היה שר החקלאות?

איתן כבל: היה אברהם כץ-עוז.

איתן כבל: אתה באת לדבר איתי על נושא השמן - -

יעקב ליצמן: אה, אוקיי.

איתן כבל: - - יחד עם זכרונו לברכה מנחם פרוש, והגעת יחד עם מוזס, שלושתכם.

איתן כבל: היינו בישיבה שעסקה - - -

יעקב ליצמן: מוזס, מה עשה?

איתן כבל: אני אחראי עליכם, מה הוא עשה אצלי?

איתן כבל: מוזס היה נציג של בעלז, אם אני לא טועה .

אורי מקלב: הרב ליצמן, הרבה שמן נשפך מאז.

איתן כבל: ואתה ייצגת את - - -

<קריאות: - - -

איתן כבל: וזה היה דיון מרתק, הייתי אומר.

<אתי בנדלר: נשמע כמו זיכרונות מבית אבא.

יעקב ליצמן: אצלנו כתוב, אדוני היושב-ראש "טוב שם טוב משמן טוב".

יעקב ליצמן: אז אני מאחל לך – יש לך שם טוב - -

איתן כבל: תודה.

יעקב ליצמן: - - אני מאחל לך הרבה הצלחה ואני בטוח שכולנו נהנה, תהיה חברתי בדיוק כמו שאנחנו רוצים.

איתן כבל: תודה.

איתן כבל: אלפי תודות.

איתן כבל: אני מעריך מאוד שבאת.

יעקב ליצמן: אני מתנצל, אני צריך לעזוב.

איתן כבל: תודה, אנחנו מבינים.

איתן כבל: חברת הכנסת טלי פלוסקוב, בבקשה.

טלי פלוסקוב: אדוני היושב-ראש, אני חושבת שאני הראשונה עכשיו שמדברת בשם חברי הכנסת החדשים, עד עכשיו שמענו את אלה שמכירים אותך המון-המון שנים.

איתן כבל: לא, גם מהחדשים יש כאלה שמכירים אותי הרבה שנים.

טלי פלוסקוב: לא, אני מדברת כרגע מהבית הזה.

טלי פלוסקוב: דרך אגב, אני גם מכירה אותך מצד אחר.

איתן כבל: נכון.

איתן כבל: אמת, אמת.

טלי פלוסקוב: אני רוצה להסתכל מהצד השני, כראש עיר לשעבר, תמיד מצאתי אוזן קשבת ותמיד ידעתי שיש פה מישהו שיכול להגיד מילה בשביל עיר שנמצאת בפריפריה, וזה נורא נורא חשוב.

טלי פלוסקוב: אני רק רוצה להגיד לך שכשאני הצטרפתי לוועדה הזאת, מעבר לכל הדברים שכבר אמרו כאן, חשבתי שמכאן אנחנו נוכל ביחד לקדם נושא של תעסוקה בפריפריה, וכששמעתי שאתה נבחרת לתפקיד של יושב-ראש הוועדה, אמרתי, עכשיו אני בטוחה במה שאני חשבתי.

טלי פלוסקוב: אז בוודאי ובוודאי יש לנו הרבה אתגרים מכאן בוועדה אבל אני מאמינה שבראשותך הוועדה הזאת באמת תגיע להמון דברים, ואני שמחה מאוד היום לשמוע סוג של קונצנזוס בין קואליציה לאופוזיציה כי בסך הכול אני חושבת שדווקא בוועדה הזאת כל הדברים של פוליטיקה ונושאים מדיניים צריכים להישאר בחוץ.

טלי פלוסקוב: אנחנו כאן יותר למען האזרחים בנושאים שונים.

טלי פלוסקוב: הרוב כבר שמענו כאן, אז מה שנותר לי זה לאחל לך המון הצלחה ולכל החברים שנמצאים כאן, מי שחבר בוועדה ומי שלא, אני מאמינה שהאולם הזה יהיה הרבה פעמים מלא כי הנושאים שאנחנו נדון עליהם הם נושאים גלובליים ששייכים לכל המדינה.

טלי פלוסקוב: אז המון הצלחה.

איתן כבל: תודה, תודה יקירה.

איתן כבל: חבר הכנסת עבד אל חכים חאג' יחיא, בבקשה, שגם אותו אני מכיר.

רוברט אילטוב: אתה רואה, למרות שאני לא חבר בוועדה אני נשאר.

איתן כבל: טוב, אין לך ברירה.

איתן כבל: אתה עוד מצפה שאני אשנה את מצבך.

רוברט אילטוב: אני אשנה אותו לבד, תאמין לי.

רוברט אילטוב: הם לא יודעים מה מחכה להם.

עבד אל חכים חאג' יחיא: איתן, אני מברך אותך, ברכה ראשונה על היבחרך.

עבד אל חכים חאג' יחיא: הברכה השנייה על המשפט שלך, שאתה לא תהיה אופוזיציה לאזרחים.

עבד אל חכים חאג' יחיא: בנקודה הזו, אז אני בקואליציה שלך.

איתן כבל: תודה.

עבד אל חכים חאג' יחיא: ועם כל מה שראיתי פה, התמיכה, אני מתפלא למה אתה לא ראש ממשלה.

איתן כבל: תודה.

איתן כבל: תן לי להסמיק.

איתן כבל: תודה.

איתן כבל: חברי יואב בן צור, התימני הג'ינג'י.

יואב בן צור: האמת היא שמעבר למקצועיות שכולם מדברים עליך ופרלמנטר מעולה שאתה, והכישרון שלך, יש לך המון חן ויש לך חברות.

יואב בן צור: אפילו שאנחנו חברים זמן קצר, השבוע האחרון הוכיח לי שאתה חבר אמת, בלי לפרט, ואני רוצה לברך.

יואב בן צור: אין לי ספק שאתה האדם הנכון במקום הנכון, ואני חושב אתה תעשה פה פעולה שתהיה חוצת-מפלגות, וכולם ברוב המקרים, אם לא בכולם, בהחלט ילכו בדרך שאתה תתווה, ואני חושב שהיא דרך אמיתית, חברתית, נכונה, והיא תואמת אותך ואת האישיות שלך.

איתן כבל: תודה, חבר.

איתן כבל: אמן כן יהי רצון.

איתן כבל: חברתי, באמת, אהובתי איילת נחמיאס, בבקשה.

איילת נחמיאס ורבין: אז אני רק אומר שבאמת הכול נאמר אבל, איתן, אנחנו מאוד גאים בזה שאתה מאייש את הכיסא הזה, ואני חושבת שאם הייתי צריכה לאפיין תכונה אחת אחרי כל כך הרבה שנים של היכרות - שהופכת אותך בוועדה הזאת יותר קריטי מאשר בכל מקום אחר - זה הכושר שלך לאזן בין אילוצים, צרכים, והבנה של צרכים שונים, לזהות אותם ולדעת עד לאן צריך להגיע, מתי לסגת.

איילת נחמיאס ורבין: זה כישרון מאוד מאוד גדול שיש לך, יקירי.

איילת נחמיאס ורבין: אני לא יודעת אם זה בגלל הסחוג או בגלל החילבה, זה לא משנה, ואנחנו באמת כולנו מאחלים לך הצלחה גדולה.

איילת נחמיאס ורבין: תודה.

איתן כבל: תודה, איילת.

איתן כבל: ואחרון הדוברים, באמת, אני רוצה להזכיר את רן מלמד, סמנכ"ל עמותת ידיד, שמלווה אותי כאן.

איתן כבל: הוא קודם כול חבר שלי ומלווה אותי הרבה שנים בעבודה הפרלמנטרית, וחלק לא קטן מהחקיקה שהובלתי גם בחדר הזה היא לזכות עמותת ידיד ולזכותו של רן.

איתן כבל: בבקשה, רן.

<רן מלמד: האמת היא שאנחנו מכירים מ-92', התקופה שאתם מכירים, מממשלת רבין.

<רן מלמד: אומרים שהוועדה שמטפלת בשכבות המוחלשות זה בדרך כלל ועדת העבודה והרווחה.

<רן מלמד: אדוני היושב-ראש, דווקא הוועדה שלך היא הוועדה שיכולה לקחת את דוח המאבק בעוני וליישם חלקים גדולים ממנו ולהביא מזור אמיתי למאות ומיליוני ישראלים.

<רן מלמד: ואני חושב שאתה, בתור – באמת כמו שאמרת – מוביל חוקים חברתיים, ועשינו את זה לא מעט, הוא התקווה הגדולה של הרבה מאוד ישראלים.

<רן מלמד: אני חושב שהחברה הישראלית היום הרוויחה שאתה הפכת להיות יושב-ראש, ואני מצפה לעבודה המשותפת.

<רן מלמד: תודה.

איתן כבל: תודה.

איתן כבל: אני רוצה להודות גם לחברים נוספים שלי שנמצאים כאן, ממש מעט שבמעט – לאח שלי שנמצא כאן, לבועז.

איתן כבל: אני רוצה גם להודות להנהלת הוועדה, שאלה חברים שלי ותיקים, לך לאה ולך יקירה, אתי.

איתן כבל: באמת גם לשאר אבל אתן מלוות אותי הרבה מאוד שנים, ובאמת כאן אני מנסה להיזכר מי יותר ותיק ממני בעבודת הוועדה הזו – אולי וקנין?

איתן כבל: אני לא זוכר אם הוא הגיע לפניי או לא; גלעד ארדן, שהגיע אחריי, וכחלון שגם הגיע אחריי.

איתן כבל: באמת, אני מתייחס לעבודה כאן בחרדת קודש אמיתית.

איתן כבל: אני לא רואה בזה עוד מקום בדרך, ואני אומר לכם, כוונתי – ואני ארחיב על זה בשבוע הבא – לשנות את סדרי העבודה, את התפיסה, את הגישה.

איתן כבל: זה לא כמו שאמר סגן השר ליצמן בכל הכבוד, כי הוא לא רצה להמעיט מערך הוועדה שהוא עמד בראשה, זאת לא מיני ועדת כספים.

איתן כבל: ועדת כספים היא ועדה לגזברים.

איתן כבל: זו ועדה שהיא לב ליבו של המשק והמדינה, ואם אני אומר כאן לחברי רן מלמד, ועדת העבודה והרווחה שעוסקת בפן מאוד צר של אוכלוסייה או קבוצות בחברה הישראלית, הוועדה הזו זאת מדינת ישראל, על כל המשתמע מכך.

איתן כבל: מי שנוגע ורואה במה היא עוסקת, ואחד הדברים שאנחנו נרחיב עליהם בשבוע הבא, אחד הדברים שבכוונתי לשנות מן היסוד זה שאין יותר מצב שמגיעים לפה, ולכולם יש עמדות ולוועדה אין.

איתן כבל: כל נושא, הוועדה תגיע לטפל בו מתוך עמדה.

איתן כבל: תהיה לה עמדה שנבחן אותה ביחד, נעבוד עליה ביחד ונשתדל לפעול לאורה.

איתן כבל: אני מודה לכם שוב מעומק הלב, ועוד ניפגש.

איתן כבל: ביום שני הקרוב אנחנו כבר נזמן את הדיון הראשון, רשות השידור, בנושא הרפורמה, אי ביצוע הרפורמה וכל אשר קורה שם.

איתן כבל: יש לי קשר אישי ישיר לעובדה שהחוק הזה עבר ובכוונתי לפעול במלוא הכוח כדי שהמצב ישתנה.

איתן כבל: אני מודה לכם מקרב לב.

איתן כבל: תודה.

איתן כבל: הישיבה נעולה.